***ODGOVORI NA POBUDE***

**POBUDE IN VPRAŠANJA**

**PODANA NA 5. REDNI SEJI OBČINSKEGA SVETA**

**OBČINE PREVALJE, DNE 23.05.2019**

Občinski svetnik Bernard Pačnik je podal dve pobudi in eno vprašanje:

POBUDA: 1.) Pove, da so ga kontaktiralii radioamaterji, ki imajo željo po postavitvi panoramske kamere na repetitorju na Brinjevi gori, ki bi pokrivala celotno območje Prevalj, po vzoru kamere, ki je nameščena na RTV stolpu na Uršlji gori. Posnetek pa bi se v živo predvajal na spletni strani občine. Doda, da bi sami priskrbeli material in izvedli postavitev, bi pa bilo nekaj letnih stroškov za vzdrževanje, ki bi jih lahko prevzela občina. Predlaga, da se predstavniki sestanejo z županom in dogovorijo o možnostih izvedbe projekta.

**Odgovor: Občina Prevalje je vzpostavila kontakt s predstavniki radioamaterjev. Na sestanku, ki bo predvidoma še v mesecu juniju, bosta obe strani oblikovale finančno ovrednoten predlog vzpostavitve sistema, ki bo omogočal poleg posredovanja slike tudi druge osnovne meteorološke podatke o vremenu na Prevaljah (temperatura, vlaga, veter….). Podatki bodo dostopni tudi na spletni strani občine.**

POBUDA: 2.) Pove, da je na državni cesti Prevalje – Ravne skozi Dobjo vas, v prometni konici, vedno večji kaos in poziva pristojne službe, da urgirajo ter pozovejo odgovorne, da uskladijo delovanje stranskih semaforjev, ker zaradi neusklajenega delovanja le – teh prihaja do vedno večjih zastojev.

**Odgovor: Rešitev tega problema ni v pristojnosti občine, zato smo pobudo posredovali upravljavcem signalizacije.**

VPRAŠANJA: 1.) Zanima ga kako daleč je postopek postavitve nadstreška s klopjo na avtobusni postaji pri šoli.

Župan na seji pojasni, da so nadstrešnice že naročene in ne bodo postavljene samo pri šoli, ampak še na treh dodatnih lokacijah.

**Odgovor: Naročilnica je že bila posredovana izbranemu izvajalcu. Omenjena nadstrešnica in nadstrešnice na ostalih treh lokacijah (pri OŠ, OC Lesna, in dve na Polju) so je v fazi izdelave. Izvedba je predvidena v času šolskih počitnic.**

Občinska svetnica Marija Šušel je podala dve pobudi:

POBUDA: 1.) Pove, da bi občinske službe lahko razmislile tudi o asfaltiranju makadamske ceste, ki se odcepi levo od glavne ceste proti odlagališču Zmes proti Belšaku.

**Odgovor: Cesta je že sanirana v makedamski obliki. Zaradi zahtevnosti terena in dejanske prometne obremenitve asfaltiranje tega odseka ni predvideno.**

POBUDA: 2.) Pove, da je odcep ceste, ki vodi na Leše v začetku odseka takoj za mostom v izjemno slabem stanju, zato bi bilo smiselno opraviti ogled na terenu in zakrpati luknje, ki so nastale.

**Odgovor: Ogled je bil opravljen.**

Občinski svetnik Ivan Backovič je podal eno pobudo in eno vprašanje:

POBUDA: 1.) Pove, da bi bilo zelo smiselno razmisliti o postavitvi dodatnih panojev v času volilnih kampanij, saj obstoječe oglasne deske ne zagotavljajo dovolj prostora za vse plakatirance in zato pogosto prihaja do trganja plakatov, lepljenja plakatov enega čez drugega in ostalih zlorab.

**Odgovor: Pobudo bomo preučili, ko bo spet aktualna - torej pred občinskimi in državnozborskimi volitvami. Nakup na zalogo v tem primeru ni smiseln.**

VPRAŠANJE: 2.) Pove, da so se nanj obrnili nekateri zaskrbljeni občani, ki so bili zgroženi nad dejstvom, da so ob sprejemanju poštnih paketov morali poštarju posredovali vse osebne podatke, preden so lahko prevzeli paket, zato bi bilo smiselno opraviti poizvedbo zakaj se te podatki potrebujejo, saj meni, da to ni v skladu s predpisano zakonodajo o varovanju osebnih podatkov.

**Odgovor: V primeru zaznave kršitve Zakona o varstvu osebnih podatkov velja splošno načelo, da mora oškodovanec sam domnevno kršitev prijaviti odgovorni osebi domnevnega kršitelja. Vprašanje smo vseeno naslovilo na upravnika pošte.**

Občinski svetnik Štefan Peršak je podal eno zahvalo in dve pobudi :

ZAHVALA: 1.) Zahvali se občinskim službam in izvajalcu za hitro in kvalitetno izvedbo asfaltiranja ceste oziroma izvedbe protiprašne zaščite pri kmetiji Pečnik na Šentanelu.

POBUDA: 1.) Pove, da je že na odboru za KCG podal pobudo po postavitvi prometnega ogledala pri Pečnikovi brunarici, za zagotovitev večje prometne varnosti. Doda, da bo KS Šentanel podala tudi uradno pobudo občinskim službam, hkrati pa bodo uredili soglasja z lastnikom zemljišča.

**Odgovor: Ko bo podana uradna vloga, bo občinska uprava pristopila k izvedbi.**

POBUDA: 2.) Izpostavi, da bi bilo potrebno izboljšati vzdrževanje občinskih cest. Sicer razume, da razmere ponekod še ne omogočajo vseh vzdrževalnih del, ampak vseeno bi bilo potrebno čimprej pristopiti k izvedbi vzdrževanja z grediranjem in ostalimi ukrepi, ker se vse prevečkrat zgodi, da potem ceste niso vzdrževane vse do naslednje zime.

**Odgovor: Grediranje se je nadaljevalo takoj po izboljšanju vremena in še ni zaključeno.**

Občinska svetnica Tatjana Ladinek je podala eno pobudo:

POBUDA: 1.) Pove, da so makadamske ceste v Občini Prevalje v izjemno slabem stanju in s tega vidika, vidi zapostavljenost okoliških prebivalcev, ki se morajo dnevno voziti po teh luknjastih cestah, zato predlaga pristojnim službam, da se po vsakem večjem deževju odpravijo na teren in se sami prepričajo, da je stanje nevzdržno in ukrepajo z vzdrževalnimi deli.

**Odgovor: Grediranje in redno vzdrževanje občinskih cest se je začelo izvajati takoj, ko so to dopuščale vremenske razmere.**

Občinska svetnica Aleksandra Saša Horvat je podala eno pobudo in eno vprašanje:

POBUDO: 1.) V zvezi z odgovorom, ki je bil podan na njeno vprašanje iz prejšnje seje glede asfaltiranja ceste od gostišča Pik proti nekdanji lovski koči, razume, da so želje eno, možnosti občine pa drugo. Vseeno pa apelira, da se razmišlja o izvedbi asfaltiranja te ceste, do takrat pa naj se vsaj cesta v makdamski izvedbi redno vzdržuje s krpanjem lukenj in ostalimi posegi.

**Odgovor: Cesta je vključena v plan cest, ki jih bomo asfaltirali v primeru podelitve koncesije za vzdrževanje občinskih cest. Trenutno potekajo aktivnosti na področju priprave dokumentacije za podelitev koncesije in pridobivanje projektantskih popisov. Predvidoma bo občinski svet odlok obravnaval jeseni, razpis za izvajanje koncesije pa bo predvidoma objavljen še v letošnjem letu.**

VPRAŠANJE: 1.) Zanima jo kakšno je stanje glede rešitve z odvodnjavanjem pri Belšaku o katerem so razpravljali na prejšnji seji občinskega sveta. Ali je že bil opravljen ogled na terenu, so že bile predlagane rešitve in kdaj se lahko pričakuje, da bo zadeva urejena.

**Odgovor: Ogled je bil opravljen, pripravljamo strokovno rešitev in oceno stroškov le-te.**

Občinski svetnik Aleksander Ristič je podal eno vprašanje:

1.) Zanima ga kaj se zgodi s pobudami, ki jih podajo občinski svetniki na sejah, saj da na zastavljena vprašanja vedno dobijo odgovore, o podanih pobudah pa skoraj nikoli ne dobijo povratnih informacij, ali so bile le – te upoštevane in realizirane.

**Odgovor: Pobudo bomo upoštevali in v zapisnikih seje na kratko podali tudi mnenje občinske uprave, če bo v njeni pristojnosti.**

Občinski svetnik Maks Pučelj je podal tri pobude in dve vprašanji:

POBUDO: 1.) Odbor za KCG naj imenuje komisijo, ki bo skupaj s predstavniki KS Holmec na terenu preverila stanje občinskih cest na območju krajevne skupnosti, kar bo nato občinskim službam omogočilo dosledne vzdrževalne ukrepe.

**Odgovor: Odbor za KCG bo obravnaval pobudo.**

VPRAŠANJE: 1.) KS Holmec še vedno ni prejela odgovora glede situacije glede OŠ Holmec in ureditve parkirnih mest, zanima ga kdaj lahko pričakujejo odgovor.

**Odgovor: Krajevna skupnost Holmec je na 3. redni seji Sveta krajevne skupnosti dne 04.02.2019 naslovila zadevno vprašanje na vodstvo Osnovne šole Franja Goloba Prevalje. Za rešitev teh problemov smo v kontaktu z vodstvom osnovne šole in preverjamo vse možnosti za rešitev le-teh. Podobna problematika se poraja tudi na podružnici OŠ Leše.**

VPRAŠANJE: 2.) Zanima ga ali je pri rekonstrukciji državne ceste Poljana – Holmec predvidena postavitev avtobusnih postaj tudi na desni strani ali bodo samo na levi strani cestišča.

**Odgovor: Pri križišču Lokovica sta predvideni dve avtobusni postaji, pri gostišču Pik pa samo na levi strani (gledano v smeri proti meji).**

Župan pojasni, da v projektu ni predvidenih avtobusnih postajališč na desni strani cestišča.

POBUDA: 3.) Pove, da bi bilo smiselno postaviti nadstrešnico pri dvigalu, ki ga uporabljajo občani in predvsem invalidi pri dostopu do občinskih prostorov.

**Odgovor: Pobudo bomo realizirali.**

POBUDA: 4.) Pridružuje se pobudi občinske svetnice Aleksandre Saše Horvat glede asfaltiranja ceste od gostišča Pik proti nekdanji lovski koči. Hkrati pa si želi, da bi občina v njihovi krajevni skupnosti izvedla tudi kakšno preplastitev več kot v preteklosti.

**Odgovor: Občinska uprava bo pozvala predsednike KS, da podajo odseke za asfaltiranje mimo kmetij.**

Občinski svetnik Zdravko Fajmut je podal eno pobudo:

POBUDA: 1.) Predlaga, da se odbor za KCG končno loti priprave predpisa o osnih obremenitvah na posameznih kategoriziranih občinskih cestah, saj je stanje res nevzdržno in težak tovor nenehno povzroča poškodbe cestišča, posledično pa nastajajo tudi visoki stroški vzdrževanja teh cest.

**Odgovor: Odbor bo obravnaval pobudo.**